33. schôdza NR SR - 3.deň - A. dopoludnia
Dátum: 2025-03-27
Poslanec: Majerský, František (KDH)
Druh vystúpenia: Vystúpenie v rozprave

18-3 Lebo treba otvorene povedať, že vy ste to len prehodili, ale nevieme ani jeden z nás, kto tu dnes je z poslancov, nevieme a máme za to zahlasovať, ako tá komisia bude vyzerať, kto v nej bude člen, ja teraz nehovorím. Ja by som napríklad bral, že by sme nezverejňovali mená, lebo naozaj zverejniť mená pri 1,2 miliardovom biznise je samovražda, ale mali by tam byť zverejnené organizácie, ktoré budú vyslané za daného, za daného konkrétneho, konkrétnu organizáciu, ktorá bude zastúpená v tom výberovom konaní. To by určite malo byť, aby daňoví poplatníci, zopakujem ešte raz, vedeli, ktorá organizácia bude rozhodovať. Aby sa nestalo to, čo sa stalo predtým, že prebehli výberové konania, padali tu trestné oznámenia a zistili sme, že v päťčlennej komisii boli traja, ktorí mali nejakú väzbu na predchádzajúceho uchádzača a dopadlo to tak, ako chceli, ale myslím si, že tá cesta nebola správna. Čiže keď budete, pán minister, nám to potom vysvetliť, budem rád, keď nám poviete, aký máte zámer, a čo je cieľom toho, aby sme to počuli všetci s tou komisiou, ako to naozaj reálne myslíte. Ja si myslím, že váš záujem je to vysvetliť ľuďom, lebo naozaj nechcete, aby na vás padal tieň podozrenia, ktorý v júni môže padnúť. Teraz by som rád prečítal náš pozmeňujúci návrh. Pozmeňujúci a doplňujúci návrh poslancov Národnej rady Slovenskej republiky Františka Majerského a Petra Stachuru k vládnemu návrhu zákona, ktorým sa mení a dopĺňa zákon č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 772. 1. V čl. III sa za bod 15 vkladajú body 16 a 17, ktoré znejú: „16. V § 14 odseky 4 a 5 znejú: „(4) Na vyhodnotenie žiadosti o vydanie povolenia na prevádzkovanie ambulancie záchrannej zdravotnej služby podľa odseku I zriaďuje ministerstvo zdravotníctva komisiu, ktorá má najmenej deväť členov a sú v nej zastúpení a) dvaja členovia navrhnutí ministerstvom zdravotníctva, b) dvaja členovia navrhnutí zdravotnými poisťovňami, c) jeden člen navrhnutý odbornou spoločnosťou podľa špecializácie v príslušnom špecializačnom odbore, d) jeden člen navrhnutý združením Samosprávneho kraja Slovenska, e) jeden člen navrhnutý Úradom pre verejné obstarávanie, f) jeden člen navrhnutý Protimonopolným úradom Slovenskej republiky, g) jeden člen navrhnutý pobočkou medzinárodnej mimovládnej organizácie bojujúcej proti korupcii so sídlom na území Slovenskej republiky, h) ak ide o vyhodnotenie žiadosti o povolenie na prevádzkovanie ambulancie vrtuľníkovej záchrannej zdravotnej služby, dvaja členovia navrhnutí Dopravným úradom. 17ba) (5) Podrobnosti o členstve v komisii, zániku funkcie člena komisie a pravidlá voľby predsedu komisie upraví štatút, ktorý vydá ministerstvo zdravotníctva. Podrobnosti o rokovaní komisie a o účasti na jej zasadnutiach upraví rokovací poriadok, ktorý vydá ministerstvo zdravotníctva. Ministerstvo zdravotníctva po nadobudnutí právoplatnosti povolení vydaných podľa tohto zákona zverejní na svojom webovom sídle mená členov komisie a názov organizácie, ktorá člena nominovala.” 17. V § 14 ods. 9 písm. d) sa za slovami „záchrannej zdravotnej služby” bodka nahrádza čiarkou a dopĺňajú sa slová: „ktorého obhajoba je verejná"." Nasledujúce body sa primerane prečíslujú. Tento bod nadobúda účinnosť 15. apríla 2025, čo sa premietne aj do ustanovenia o účinnosti zákona. Ako som povedal, toto je náš pozmeňujúci návrh, ja viem, aká je politická situácia, ja si myslím, že neprejde, ale pán minister, bol by som veľmi rád, keby ste sa aspoň členmi tej komisie zaoberali, keď budete zostavovať komisiu, ktorá bude rozhodovať o záchrannej zdravotnej službe. Myslím si, že sú tam ľudia navrhnutí, ľudia navrhnutí aj za ministerstvo, aj za poisťovne, ktoré záchrannú zdravotnú službu platia, takisto sú tam aj ľudia, ktorí sú nezávislí, ktorí nemajú nič spoločné so zdravotníctvom a mali by naozaj v tendri za 1,3 miliardy rozhodovať o týchto veciach, mali by tam byť nezávislí pozorovatelia a ja si takisto myslím, že by tam mali byť aj, tie prezentácie daných uchádzačov by mali byť verejné. Na tom si myslím, že by nemal byť žiadny problém. Uchádzač, ktorý sa naozaj zaujíma o záchrannú zdravotnú službu, by mal predstúpiť pre komisiu a jeho záznam s jeho prezentáciami by mal byť verejný, aby sme naozaj vedeli, kto danú záchrannú zdravotnú službu zastupuje, aký bol ten projekt, lebo je to dôležité, aby aj verejnosť vedela, čo bude daný záujemca hovoriť, ako chce tú záchrannú zdravotnú službu prevádzkovať, čo chce o nej hovoriť a aký je jeho cieľ. Aby sa naozaj z toho nestala, nestala súťaž krásy. V tomto vám, pán minister, držím palce, my to budeme naozaj sledovať, lebo aj keď je záujem, aj myslím si, že mediálne veľmi slabý o túto tému, veľmi slabý, lebo si to ľudia ani neuvedomujú, že čo tento tender a hlavne čo teda tá reforma spôsobí záchrannej zdravotnej službe, ale myslím si, že sa začnú zaujímať až vtedy, keď tu zase začnú horieť autá a budú stáť sanitky pred ministerstvom zdravotníctva, ako sme to zažívali pred šiestimi rokmi. Ja si myslím, že treba poprosiť kolegov na vašom mediálnom tíme, aby sa vrátili do roku 2019, postrihali tie videá a prehrávali každému, že takto by to nemalo dopadnúť, malo by to byť inak, aby sme naozaj neurobili z toho súťaž krásy, aby sme spravili z toho naozaj súťaž, ktorá bude čo najviac transparentná, lebo úplne transparentná byť nemôže, ale aby sme spravili z toho aj výkladnú skriňu zdravotníctva. Lebo naozaj záchranná zdravotná služba môže byť výkladnou skriňou a je to naozaj jediný momentálne fungujúci systém, ktorý funguje tak, ako by fungovať mal. Touto reformou, keby takto každý jeden úsek zdravotníctva fungoval ako záchranka, tak posunieme zdravotníctvo do inej dimenzie, lebo my tu už dneska dolaďujeme to, aby ten systém bol ešte efektívnejší. On funguje ako jediný v zdravotníctve tak, ako fungovať má. Ako jediný. Z tohto miesta môžem povedať, že ako jediný a len ho zlepšujeme, zefektívňujeme, lebo ide o životy, ide o životy pacientov. Pán minister, keď potom by ste mohli, bol by som rád, keby ste na tie dve otázky odpovedali, čo chcete s tou komisiou, aký je váš zámer a kto v tej komisii bude. A ak by ste potom ešte vysvetlili aj to BFF, aby to aj ľudia pochopili, lebo na zdravotníckom výbore na to nebol veľký priestor. Ďakujem veľmi pekne za diskusiu aj všetkým, ktorí tu počúvali, vás pätnásť, pozdravujem týmto aj pána Kotlára, škoda, že tu dnes nebol. Ďakujem. (Potlesk.)